Document ID: 32014R0776

PROVEDBENA UREDBA KOMISIJE (EU) br. 776/2014
оd 16. srpnja 2014.
o utvrđivanju količinskog ograničenja za izvoz šećera i izoglukoze izvan kvote do kraja tržišne godine 2014./2015.
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 139. stavak 2. i članak 144. prvi stavak točku (g),
budući da:
(1)
U skladu s člankom 139. stavkom 1. prvim podstavkom točkom (d) Uredbe (EU) br. 1308/2013 proizvedeni šećer ili izoglukoza koji premašuju kvotu iz članka 136. te Uredbe smiju se izvoziti samo u okviru količinskog ograničenja koje utvrđuje Komisija.
(2)
Detaljna provedbena pravila za izvoz izvan kvote, a posebno o izdavanju izvoznih dozvola, utvrđena su u Uredbi Komisije (EZ) br. 951/2006. (2) Međutim, količinsko ograničenje treba utvrditi po tržišnoj godini s obzirom na mogućnosti na izvoznim tržištima.
(3)
Za određene proizvođače šećera i izoglukoze iz Unije, izvoz iz Unije čini važan dio njihovih gospodarskih aktivnosti te su izvan Unije uspostavili tradicionalna tržišta. Izvoz šećera i izoglukoze na ta tržišta može biti ekonomski održiv i bez dodjele izvoznih subvencija. U tu svrhu potrebno je utvrditi količinsko ograničenje za izvoz šećera i izoglukoze izvan kvote kako bi dotični proizvođači iz EU-a mogli i dalje opskrbljivati svoja tradicionalna tržišta.
(4)
Procijenjeno je da bi tržišna potražnja za tržišnu godinu 2014./2015. bila zadovoljena kad bi se u početku utvrdilo količinsko ograničenje za izvoz šećera izvan kvote od 650 000 tona u ekvivalentu bijelog šećera te za izvoz izoglukoze izvan kvote od 70 000 tona suhe tvari.
(5)
Izvoz šećera iz Unije u određena bliža odredišta i treće zemlje u kojima se s proizvodima iz Unije prilikom uvoza povlašteno postupa trenutačno je u posebno povoljnom konkurentnom položaju. S obzirom na nepostojanje odgovarajućih instrumenata uzajamne pomoći za borbu protiv nepravilnosti i kako bi se smanjio rizik prijevare te spriječila zloporaba u vezi s ponovnim uvozom ili ponovnim unošenjem šećera izvan kvote u Uniju, određena bliža odredišta treba isključiti iz prihvatljivih odredišta.
(6)
S obzirom na procijenjene manje rizike za moguće prijevare u vezi s izoglukozom zbog prirode proizvoda, nije potrebno ograničiti prihvatljiva odredišta za izvoz izoglukoze izvan kvote.
(7)
Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Utvrđivanje količinskog ograničenja za izvoz šećera izvan kvote
1. Za tržišnu godinu 2014./2015. količinsko ograničenje iz članka 139. stavka 1. prvog podstavka točke (d) Uredbe (EU) br. 1308/2013 za izvoz bijelog šećera izvan kvote obuhvaćenoga oznakom KN 1701 99 bez subvencija iznosi 650 000 tona.
2. Izvoz u okviru količinskog ograničenja utvrđenoga stavkom 1. dopušten je za sva odredišta osim za:
(a)
sljedeće treće zemlje: Albaniju, Andoru, Bosnu i Hercegovinu, bivšu jugoslavensku republiku Makedoniju, Svetu Stolicu (Država Vatikanskoga Grada), Kosovo (3), Lihtenštajn, Crnu Goru, San Marino i Srbiju;
(b)
područja država članica koja ne čine dio carinskog područja Unije: Farske Otoke, Grenland, Heligoland, Ceutu, Melillu, općine Livigno i Campione d'Italia i područja Republike Cipra u kojima Vlada Republike Cipra ne izvršava stvarnu kontrolu;
(c)
europske teritorije za čije je vanjske odnose odgovorna država članica, ali koji ne čine dio carinskog područja Unije: Gibraltar.
Članak 2.
Utvrđivanje količinskog ograničenja za izvoz izoglukoze izvan kvote
1. Za tržišnu godinu 2014./2015. količinsko ograničenje iz članka 139. stavka 1. prvog podstavka točke (d) Uredbe (EU) br. 1308/2013 za izvoz izoglukoze izvan kvote obuhvaćene oznakama 1702 40 10, 1702 60 10 i 1702 90 30 bez subvencija iznosi 70 000 tona suhe tvari.
2. Izvoz proizvodâ iz stavka 1. dopušta se samo ako ispunjavaju uvjete utvrđene u članku 4. Uredbe (EZ) br. 951/2006.
Članak 3.
Stupanje na snagu i primjena
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. listopada 2014.
Prestaje vrijediti 30. rujna 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. srpnja 2014.

Labels: 7
3
17